KOMISIJOS KOMUNIKATAS TARYBAI Komisijos deklaracija pridedama prie Komisijos pasiūlymo dėl Tarybos reglamento, kuriuo nustatomi 2001–2002, 2002–2003, 2003–2004, 2004–2005 ir 2005–2006 prekybos metų cukraus sektoriaus gamybos mokesčiai, 2001–2002 ir 2004–2005 prekybos metų papildomo mokesčio skaičiavimo koeficientas ir sumos, kurias cukraus gamintojai turi sumokėti runkelių pardavėjams dėl susidariusio didžiausios mokesčių sumos ir priskaičiuotos 2002–2003, 2003–2004 ir 2005–2006 prekybos metų mokesčių sumos skirtumo /* COM/2013/0526 final */





KOMISIJOS KOMUNIKATAS TARYBAI Komisijos deklaracija pridedama prie Komisijos pasiūlymo dėl Tarybos reglamento, kuriuo nustatomi 2001–2002, 2002–2003, 2003–2004, 2004–2005 ir 2005–2006 prekybos metų cukraus sektoriaus gamybos mokesčiai, 2001–2002 ir 2004–2005 prekybos metų papildomo mokesčio skaičiavimo koeficientas ir sumos, kurias cukraus gamintojai turi sumokėti runkelių pardavėjams dėl susidariusio didžiausios mokesčių sumos ir priskaičiuotos 2002–2003, 2003–2004 ir 2005–2006 prekybos metų mokesčių sumos skirtumo 1. Pagrindinės sumos ir palūkanų kompensacija Europos Sąjungos Teisingumo Teismas 2012 m. rugsėjo 27 d. sprendimu[1] nustatė, kad Komisijos reglamentą (EB) Nr. 1193/2009[2] pripažinus negaliojančiu gamintojai turi teisę atgauti per dideles neteisingai nustatytų gamybos mokesčių sumas. Tokie per dideli mokesčiai buvo įskaičiuoti į Sąjungos biudžetą, atskaičiavus 25 % surinkimo mokesčius, kurie pagal Tarybos sprendimą 2000/597/(EB, Euratomas) dėl Europos Bendrijų nuosavų išteklių sistemos[3] buvo įskaičiuoti į nacionalinius biudžetus. Siūlomu Tarybos reglamentu nustatomi 2001–2002, 2002–2003, 2003–2004, 2004–2005 ir 2005–2006 prekybos metų cukraus sektoriaus gamybos mokesčiai, ir pagal jį valstybės narės galės apskaičiuoti sumą, kurią jos turi kompensuoti cukraus gamintojams. Cukraus gamintojams turi būti kompensuojamas tik senų ir naujų mokesčių skirtumas, o ne visa per susijusius laikotarpius surinkta suma. Vadovaujantis nepagrįsto pasipelnymo principu, valstybės narės turėtų galėti susigrąžinti iš ES biudžeto faktiškai sumokėtas kompensacijas, atskaičius 25 % jų surinktų surinkimo sąnaudų. Teismas išaiškino, kad asmenys, turintys teisę atgauti neteisingai sumokėtas cukraus sektoriaus gamybos mokesčių sumas, nustatytas remiantis negaliojančiu reglamentu, taip pat turi teisę atgauti ir už tas sumas sumokėtas palūkanas. Todėl valstybės narės ūkio subjektams kompensuoja ne tik pagal ES įstatymus neteisingai sumokėtas sumas, bet ir panašiais atvejais nacionaliniuose įstatymuose numatyto dydžio palūkanas. Valstybės narės palūkanų sumas skaičiuoja vadovaudamosi savo nacionaliniais įstatymais. 2. Kompensacija runkelių pardavėjams Siūlomo Tarybos reglamento 1 straipsnio 3 dalyje nustatytos patikslintos papildomosios kainos, kuriomis cukraus gamintojai turi remtis grąžindami sumas runkelių pardavėjams. Reikia pabrėžti, kad kompensacija runkelių pardavėjams, įskaitant palūkanas, mokėtinas tomis pačiomis 1 skirsnyje nurodytomis sąlygomis, turėtų būti skaičiuojama tik pagal senų ir naujų papildomųjų kainų skirtumą. Prieš kompensuodamos cukraus gamintojams aptariamuoju laikotarpiu sumokėtus per didelius mokesčius valstybės narės turėtų nustatyti administracines procedūras, kuriomis būtų užtikrinama, kad susiję gamintojai prireikus runkelių pardavėjams grąžintų reikiamas sumas. To nepadarius, kompensacija cukraus gamintojams turėtų būti atitinkamai sumažinta. 3. Apskaitos procedūra Nuosavus išteklius reglamentuojančioje sistemoje nenumatyta nuostatų, kuriomis būtų leidžiama ES mokėti palūkanas valstybėms narėms. Todėl, prašydamos Komisijos atlyginti patirtas išlaidas, valstybės narės privalo pranešti Komisijai apie susijusiems ūkio subjektams faktiškai sugrąžintas sumas, ir atskirai nurodyti pagrindinę sumą bei palūkanas. 3.1. Pagrindinė suma Cukraus mokesčių kompensacija yra ES nuosavų išteklių korekcija. Vadinasi, valstybės narės gali atskaičiuoti 75 % faktiškai sumokėtos per didelės sumos ir pareikalauti išmokos iš ES nuosavų išteklių. Remiantis 2000 m. gegužės 22 d. Tarybos reglamento (EB, Euratomas) Nr. 1150/2000, įgyvendinančio Sprendimą 2007/436/EB, Euratomas, dėl Bendrijų nuosavų išteklių sistemos[4], 2 straipsnio 2 dalimi, valstybės narės turi nustatyti ištaisytus cukraus mokesčius, taikytinus atitinkamais metais, iki siūlomo Tarybos reglamento, kuriuo nustatomi cukraus mokesčiai, 2 straipsnyje nustatytos datos. Kadangi siūlomas Tarybos reglamentas susijęs su iš pradžių sumokėtų cukraus mokesčių ištaisymu, valstybės narės turi visus duomenis, kad galėtų apskaičiuoti tikslias kompensuotinas sumas. Valstybės narės neigiamos korekcijos vadinamajame A išraše iš sąskaitos būdu gali susigrąžinti sumas, faktiškai sumokėtas neteisingai surinktiems per dideliems mokesčiams kompensuoti. Reikėtų pabrėžti, kad A išraše iš sąskaitos valstybės narės pirmiausia turės kaip korekciją nurodyti visą kompensuotą sumą (100 %). Po to atskaičius jų surinkimo sąnaudas likusi suma (75 %) įrašoma į paskutinę ataskaitos skiltį. Tai yra įprastinė procedūra, siekiant atsižvelgti į surinkimo sąnaudas. Pagal siūlomo Tarybos reglamento 2 straipsnį valstybės narės nuosavus išteklius turi nustatyti ne vėliau kaip paskutinę ketvirto mėnesio po šio reglamento įsigaliojimo dienos dieną. Valstybės narės rezultatą turi įrašyti į A išraše iš sąskaitos, o pastarąją jos turi perduoti Komisijai ne vėliau kaip pirmą darbo dieną po 19-tos antro mėnesio, einančio po mėnesio, per kurį buvo nustatyta teisė į kompensaciją, dienos. Todėl praktiniais sumetimais valstybės narės turi nustatyti nuosavų išteklių korekciją ne vėliau kaip paskutinę [...] dieną. Jos turi nurodyti teisę į kompensaciją A išrašuose iš sąskaitų, kurios turi būti perduotos Komisijai ne vėliau kaip [...]. Atsižvelgiant į Tarybos reglamento priėmimo datą, finansinis poveikis ES biudžeto pajamų daliai galėtų būti padarytas 2013, 2014 arba abiem finansiniais metais. 3.2. Palūkanos Kaip nurodyta pirmiau, vadovaujantis nepagrįsto pasipelnymo principu, asmenys, turintys teisę atgauti neteisingai sumokėtas cukraus sektoriaus gamybos mokesčių sumas, nustatytas remiantis negaliojančiu reglamentu, taip pat turi teisę atgauti panašiais atvejais nacionaliniuose įstatymuose numatyto dydžio palūkanas. Faktiškai sumokėtos palūkanos deklaruojamos mėnesinių išmokų mokėjimo tvarka, kuri nurodyta Tarybos reglamento (EB) Nr. 1290/2005 dėl bendrosios žemės ūkio politikos finansavimo 15 straipsnyje, 05 07 02 biudžeto eilutėje, skirtoje ginčų sprendimui. Ši biudžeto eilutė visų pirma skirta „jeigu reikia, įrašyti asignavimams, kurie yra skirti išlaidoms (teigiamoms ar neigiamoms), dėl kurių Komisija Teisingumo Teismo sprendimu gali būti pripažinta atsakinga, įskaitant ieškinių dėl žalos ir palūkanų sprendimo išlaidas, padengti“. 4. Kompensavimo proceso stebėsena Kad būtų galima vykdyti stebėseną, valstybės narės prieš pradėdamos kompensavimo procesą, bet ne vėliau kaip antrą mėnesį po reglamento įsigaliojimo, turėtų pateikti Komisijai sumų, kurios turi būti kompensuotos cukraus gamintojams, suvestinę ir atskirai nurodyti pagrindinę sumą bei palūkanas. Toje suvestinėje turėtų būti išsamiai aprašytas nacionaliniuose įstatymuose nustatytas teisinis pagrindas, kuriuo remtasi nustatant mokėtinas palūkanas, taikytą normą ir laikotarpį palūkanoms apskaičiuoti. Komisija nori pabrėžti, kad, remiantis lygiavertiškumo principu, naudota palūkanų norma turi atitikti normą, kuri paprastai taikoma tokioms nacionalinėms kompensacijoms skaičiuoti. Komisija pasilieka teisę prašyti papildomai pagrįsti sumas, kurios deklaruotos kaip sumokėtos, ir imtis visų būtinų priemonių Sąjungos finansiniams interesams apsaugoti. [1] Sujungtos bylos C-113/10, C-147/10 ir C-234/10, dar neskelbta. [2] OL L 321, 2009 12 8, p. 1. [3] OL L 253, 2000 10 7, p. 42. [4] OL L 130, 2000 5 31, p. 1.